Document ID: 32003R1882

Κανονισμός (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου
της 29ης Σεπτεμβρίου 2003
περί προσαρμογής στην απόφαση 1999/468/ΕΚ του Συμβουλίου των διατάξεων των σχετικών με τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται από πράξεις υποκείμενες στη διαδικασία του άρθρου 251 της συνθήκης ΕΚ
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 40, 47, 55, 71, 80, 95, 137, 150, 152, 153, 155, 156, το αρθρο 175 παράγραφος 1, τα άρθρα 179, 285, καθώς και το άρθρο 300 παράγραφος 3,
την πρόταση της Επιτροπής(1),
τη γνώμη της Ευρωπαϊκής Οικονομικής και Κοινωνικής Επιτροπής(2),
Αφού ζητήθηκε η γνώμη της Επιτροπής των Περιφερειών,
Αποφασίζοντας σύμφωνα με τη διαδικασία του άρθρου 251 της συνθήκης(3)
Εκτιμώντας τα ακόλουθα:
(1) Η απόφαση 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4) αντικατέστησε την απόφαση 87/373/ΕΟΚ(5).
(2) Σύμφωνα με τη δήλωση του Συμβουλίου και της Επιτροπής(6) σχετικά με την απόφαση 1999/468/ΕΚ, οι διατάξεις σχετικά με τις προβλεπόμενες κατ' εφαρμογή της απόφασης 87/373/ΕΟΚ επιτροπές που επικουρούν την Επιτροπή στην άσκηση των εκτελεστικών αρμοδιοτήτων που της ανατίθενται πρέπει να προσαρμοστούν ώστε να συμμορφωθούν με τις διατάξεις των άρθρων 3, 4 και 5 της απόφασης 1999/468/ΕΚ.
(3) Η εν λόγω δήλωση ορίζει τους τρόπους προσαρμογής των διαδικασιών των επιτροπών, και η προσαρμογή αυτή είναι αυτόματη όταν δεν επηρεάζει την προβλεπόμενη στη βασική πράξη φύση της επιτροπής.
(4) Οι προθεσμίες που καθορίζονται στις προσαρμοστέες διατάξεις θα πρέπει να εξακολουθούν να ισχύουν. Στις περιπτώσεις που δεν προβλεπόταν καμία συγκεκριμένη προθεσμία για τη λήψη των εκτελεστικών μέτρων, είναι σκόπιμο η προθεσμία αυτή να οριστεί στους τρεις μήνες.
(5) Είναι σκόπιμο, κατά συνέπεια, να αντικατασταθούν οι διατάξεις των πράξεων που προβλέπουν την προσφυγή στη διαδικασία της επιτροπής τύπου I που καθορίζεται στην απόφαση 87/373/ΕΟΚ από τις διατάξεις που παραπέμπουν στη διαδικασία της συμβουλευτικής επιτροπής που προβλέπεται στο άρθρο 3 της απόφασης 1999/468/ΕΚ.
(6) Οι διατάξεις των πράξεων που προβλέπουν την προσφυγή στη διαδικασία της επιτροπής τύπου II α και II β που καθορίζεται από την απόφαση 87/373/ΕΟΚ θα πρέπει να αντικατασταθούν από τις διατάξεις που παραπέμπουν στη διαδικασία της διαχειριστικής επιτροπής που προβλέπεται στο άρθρο 4 της απόφασης 1999/468/ΕΚ.
(7) Οι διατάξεις των πράξεων που προβλέπουν την προσφυγή στη διαδικασία της επιτροπής τύπου III α και III β που καθορίζεται από την απόφαση 87/373/ΕΟΚ θα πρέπει να αντικατασταθούν από τις διατάξεις που παραπέμπουν στη διαδικασία της εκτελεστικής επιτροπής που προβλέπεται από το άρθρο 5 της απόφασης 1999/468/ΕΚ.
(8) Ο παρών κανονισμός αφορά μόνον την ευθυγράμμιση των διαδικασιών επιτροπής. Το όνομα των σχετικών επιτροπών έχει μερικές φορές αλλάξει,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι πράξεις των οποίων ο κατάλογος αναφέρεται στο παράρτημα I που υπόκεινται σε διαδικασία συμβουλευτικής επιτροπής προσαρμόζονται, σύμφωνα με το εν λόγω παράρτημα, στις αντίστοιχες διατάξεις της απόφασης 1999/468/ΕΚ.
Άρθρο 2
Οι πράξεις των οποίων ο κατάλογος αναφέρεται στο παράρτημα II που υπόκεινται σε διαδικασία διαχειριστικής επιτροπής προσαρμόζονται, σύμφωνα με το εν λόγω παράρτημα, στις αντίστοιχες διατάξεις της απόφασης 1999/468/ΕΚ.
Άρθρο 3
Οι πράξεις των οποίων ο κατάλογος αναφέρεται στο παράρτημα III που υπόκεινται σε διαδικασία κανονιστικής επιτροπής προσαρμόζονται, σύμφωνα με το εν λόγω παράρτημα, στις αντίστοιχες διατάξεις, της απόφασης 1999/468/ΕΚ.
Άρθρο 4
Οι αναφορές στις διατάξεις των πράξεων που περιέχονται στα παραρτήματα I, II και III θεωρείται ότι αφορούν τις εν λόγω διατάξεις όπως αναπροσαρμόζονται από τον παρόντα κανονισμό.
Οι αναφορές, στον παρόντα κανονισμό, στις παλαιές ονομασίες των επιτροπών, λογίζονται γενόμενες στις νέες ονομασίες.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Σεπτεμβρίου 2003.

Labels: 10
11
15